钦定古今图书集成/明伦汇编/氏族典/第207卷 > 《廖用贤尚友录》 > 曹真
## 钦定古今图书集成/明伦汇编/氏族典/第207卷 > 《廖用贤尚友录》 > 曹真

按《魏志曹真传》：“真字子丹，太祖族子也。太祖起兵，真
父邵募徙众，为州郡所杀。太祖哀真少孤，收养与诸
子同。常猎，为虎所逐，顾射虎，应声而倒。太祖壮其鸷
勇，使将虎豹骑讨灵丘贼，拔之，封灵寿亭侯，以偏将
军将兵击刘备别将于下辩，破之，拜中坚将军，领中
领军。是时夏侯渊没于阳平，以真为征蜀护军。文帝”
即王位，以真为镇西将军，假节、都督雍凉州诸军事，
录前后功，进封东乡侯。黄初三年，还京都，以真为上
军大将军、都督中外诸军事，假节钺，征孙权，击牛渚
屯，破之，转拜中军大将军，加给事中。七年，文帝寝疾，
真与陈群、司马宣王等受遗诏辅政。明帝即位，进封
邵陵侯，迁大将军。四年，迁大司马。真每征行，与将士
同劳苦，士卒皆愿为用。薨，谥元侯，子爽嗣。帝追思真
功，封真五子：羲、训、则、彦、皑皆为列侯，真弟彬为列侯。